
	COMISIA JURIDICĂ,

DE DISCIPLINĂ ŞI IMUNITĂŢI
	
	                   București, 4 octombrie 2021
                   Nr.4c-13/749/28.09.2021 
                   PLx. 396/2021


A V I Z 

asupra

Proiectului de Lege pentru modificarea şi completarea Legii nr.151/2010 privind serviciile specializate integrate de sănătate, educaţie şi sociale adresate persoanelor cu tulburări din spectrul autist şi cu tulburări de sănătate mintală asociate
În conformitate cu prevederile art.95 din Regulamentul Camerei Deputaților, republicat, Comisia juridică, de disciplină şi imunităţi a fost sesizată, spre avizare cu Proiectul de Lege pentru modificarea şi completarea Legii nr.151/2010 privind serviciile specializate integrate de sănătate, educaţie şi sociale adresate persoanelor cu tulburări din spectrul autist şi cu tulburări de sănătate mintală asociate, trimis cu adresa nr. PLx. 396 din 27 septembrie 2021, înregistrat la Comisia juridică, de disciplină şi imunităţi sub nr.4c-13/749 din 28 septembrie 2021.

Camera Deputaților este Cameră decizională, în conformitate cu  dispoziţiile art.75 alin.(1) din Constituţia României, republicată, şi ale art. 92 alin. (9) pct.1 din Regulamentul Camerei Deputaților, republicat.
Senatul, în calitate de primă Cameră sesizată, a adoptat inițiativa legislativă, în ședința din 20 septembrie 2021.

Proiectul de lege are ca obiect de reglementare completarea art.2 cu un nou alineat, respectiv alin.(2), precum şi modificarea art.3 din Legea nr.151/2010. Intervenţiile legislative vizează, potrivit expunerii de motive, includerea unităţilor de servicii de sănătate conexe actului medical pentru persoane cu tulburări de spectru autist şi tulburări de sănătate mintală asociate, ca furnizoare de servicii conexe actului medical în categoria unităţilor în care pot fi prestate serviciile de natura celor reglementate de lege. Totodată se propune menţionarea expresă în aceeaşi categorie a unităţilor în care pot fi prestate servicii şi a structurilor publice sau private, furnizoare de servicii sociale, dat fiind că acestea se regăsesc exclusiv în normele de aplicare.
În ședința desfășurată în sistem mixt din data de 30 septembrie 2021, potrivit art. 62 și 131 din Regulamentul Camerei Deputaților, republicat, membrii Comisiei juridice, de disciplină și imunități au examinat inițiativa legislativă supusă avizării, expunerea de motive şi au avut în vedere avizul favorabil al Consiliului Legislativ, transmis prin adresa cu nr.455 din 23 iunie 2021 și avizul favorabil al Consiliului Economic şi Social , transmis prin adresa cu nr.4498 din 9 iunie 2021.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a inițiativei legislative.

În raport de obiectul și conținutul reglementării, proiectul de Lege face parte din categoria legilor ordinare.

